Schumacher jr. het oog op loopbaan in F1 | Netwerk24
30 Augustus 2017 08:37
Michael Schumacher se seun wil in sy pa se voetspore volg en 'n loopbaan in Formule Een najaag.
Mick Schumacher sê hy wil in sy pa se voetspore volg. Foto: Getty Images
Mick Schumacher (18) neem tans aan Formule Drie deel, maar het Sondag voor die Belgiese Grand Prix sy pa se Benetton B194-renmotor om die Spa-Francorchamps-renbaan bestuur in 'n huldeblyk aan dié sewemalige wêreldkampioen se eerste F1-sege 25 jaar gelede.
"Natuurlik is Formule Een my doelwit, maar ek wil eers volkome 'n renjaer word voordat ek begin deelneem," sê Schumacher jr.
"Ek wil graag my vaardighede verder skaaf, my kennis uitbrei, as 'n renjaer verbeter, maar ook as 'n spanlid."
Hy beplan om nog twee jaar in Formule Drie deur te bring, waar hy die Italiaanse Prema Powerteam-span verteenwoordig, dan twee jaar in Formule Twee voordat hy die skuif boontoe maak.
"Op die ou einde is die belangrikste om alles wat deel is van 'n wedren so perfek moontlik te kry op en van die baan af.
"Elkeen moet dit besef, dit is nie iets wat ander op jou kan afdwing nie."
Michael Schumacher is uit die publieke oog sedert hy ernstige kopbeserings in 'n ski-ongeluk in 2013 opgedoen het.